Lars Søndergaard ser AaB's seneste udfald som en naturlig del af nordjydernes sæson.

De startede sæsonen med at skovle point ind, men på de seneste er AaB's Superligamandskab gået i stå. Nordjyderne har tabt tre ud af de seneste fire opgør i Alka Superligaen forud for søndagens vigtige opgør mod sidste års sølvvindere fra Sønderjyske. Senest tabte man med 3-5 ude mod Silkeborg, men formdykket er ikke noget, der bekymrer træner Lars Søndergaard. - Jeg tror, jeg var en af de første, der sagde, at der vil komme setbacks. Det her var et lille et af dem. Det må vi komme ud af, siger han til TV2 Nord. - Der er mange klubber, der har større budget, end vi har. Det må man bare erkende. Alle kampe er jævne, så det bekymrer mig ikke, fortsætter AaB-træneren. AaB-profilen Kasper Risgård mener dog, at specielt nederlagene mod Lyngby og Silkeborg har sat sine spor hos AaB-spillerne. - Selvfølgelig bekymrer det. Det skal det gøre. Når man taber fodboldkampe, er der en anderledes stemning, og det giver da bekymringer, siger han. AaB lignede i starten af sæsonen et sikkert top 6-hold til slutspillet, men efter den dårlige periode er der blevet sat spørgsmålstegn ved nordjyderne reele niveau. - Fodbold er en meget sort/hvid verden, og når man taber, er folks reaktion meget negativ, forklarer Kasper Risgård. På søndag venter så formstærke Sønderjyske, der regnes som en af AaB's konkurrenter til en plads i slutspillet. - Det bliver en sindssyg svær kamp. Måske også en afgørende kamp, og når vi er på hjemmebane, skulle vi meget gerne vinde den, siger anfører Rasmus Würtz. AaB er i skrivende stund placeret på femtepladsen med 18 point efter 11 kampe.